text.text: موقع واب يعبر على أفكار وعقيدة ومشروع الحركة القومية التونسية
text.text_idx: #000000
text.text: التبذير في ميزانية الدولة
text.text_idx: #000005
text.text: الرئيسيةسياسةالقومية التونسية تؤمن بأن المستحيل ليس تونسي، نعم إنجمو
text.text_idx: #000006
text.text: القومية التونسية تؤمن بأن المستحيل ليس تونسي، نعم إنجمو
text.text_idx: #000007
text.text: القومية التونسية هي إتجاه سياسي: جذري و أصولي و متطرف علخر و نقولها بكل صراحة نحن القوميين التوانسا: أصوليين و متطرفين لأبعد الحدود في كل مايخص الطموحات و المشاريع المستقبلية لتونس. و بما إنو القومية التونسية هكا صفتها: عندها أحلام، مبادئ، قيم و إتجاه واضح، و مانعدهاش أدنى وقت للنفاق، التمعجين، تقشقش الحناك، الترضيات العامة و كل ماهو تنازلات أو كذب أو خطاب مزدوج .
text.text_idx: #000009
text.text: القومية التونسية هكا بإختيارها الإستراتيجي للصدق و الإستقامة و الوضوح فإنها حطت روحها بكل وعي في مواجهة عامة مطلقة مع الواقع التونسي بكلو من ناحية الوعي العام، نخب، فكر سياسي سائد، قيم إجتماعية و ثقافة أي إنها ثورة مطلقة.
text.text_idx: #000010
text.text: القومية التونسية بهذه الطريقة هي كيف النبتة الضئيلة المدفونة تحت ركام الآف الأطنان من الزبلة و مطالبة بالتعمق و الدفع لركام الزبلة هاذيكا الكل، بش تزيحها من قدامها و تنبت في الشمس و تنور و تثمر و تجيب نباتات جديدة ينبتو و يزيحو ركام الزبلة.
text.text_idx: #000011
text.text: القومية التونسية بذلك هي مشروع عملاق تحاول الإنغراس في أعماق العقل التونسي و من ثم تطلع لسطح الوعي و هي تدفع و تبعد في الوعي السايد من قدامها بكل قوة و عنف كان لزم.أي إنها بش تحاول تزيح ركام 1000 سنة من تخلف و ضعف و فساد و جهل و إنحطاط أخلاقي و وضاعة الطموح و التكركير و البكائيات و كل الوعي و السلوك العلوشي الي لازمنا كأمة أي إنها مطالبة بقلب التراب التونسي من أساسو لبناء العقل التونسي الجديد و من بعد للأمة التونسية الجدية الحية، الحرة، القوية، السيدة و المتقدمة للأبد و من غادي المساهمة بكل فعالية و جهد و طاقة في التقدم الإنساني.
text.text_idx: #000012
text.text: هذا يعني أن القومية التونسية هي مشروع حياة يتبناها الإنسان للآخر نفس و هو يمارس فيها و يدعولها و ينشط ضمن تيارها أو حزبها و يدافع عليها و يعطيها من وقتو و جهدو و أعصابو و فلوسو و يضحي عليها: إيه نعم يضحي عليها كان لزم، إذا هو قومي حقيقي مش مزيف.
text.text_idx: #000013
text.text: القومية التونسية هي أكبر بارشا و أعمق لأبعد الحدود من تبني تيار سياسي سطحي أو إنخراط تقليدي أو إلتزام مناسباتي! القومية التونسية ترتقي لأنها تكون ممارسة يومية (بالفكر على الأقل) و هذا يخليها تنغرس في أعماق الشخصية التونسية و تولي أساس في الشخصية و مميز لصاحبها أي أنها تولي هوية. نعم ترتقي القومية التونسية إلى أنها تكون هوية شخصية كيف: الدين أو النادي الرياضي و تقعد مع الفرد لين يموت و يقابل ربي.
text.text_idx: #000014
text.text: بالطريقة هذه فإن القومية التونسية هي إيمان و إيمان مطلق كيفو كيف الإيمان الديني، نعم القومية التونسية هي عقيدة سياسية كيف ما الإسلام هو العقيدة الدينية و لذلك فإنها تتطلب من القومي التونسي الحالي: صلابة، عزيمة، شجاعة و تضحية تشابه تضحيات الصحابة الأوائل.
text.text_idx: #000015
text.text: و القومية التونسية كيف كيف هي نقد و رفض لكل الواقع التونسي و بدات بعدد صغير علخر مانفتوش أصابع اليدين و لكن عندنا إيمان بأنو بش تنتصر القومية التونسية و بش يتحقق الحلم القومي التونسي مهما كانت الصعوبات و المواجهات لأنو عندنا الإيمان. الإيمان بكل بساطة و بكل وضوح، إيمان من غير تنوفيق و كذب وعقد نفسية و تظاهر إجتماعي، الإيمان الي ينجر عليه الإلتزام، الخدمة، التضحية، الإصرار، العزيمة و العطاء للحركة القومية التونسية.
text.text_idx: #000017
text.text: القومية التونسية هي التاريخ التونسي الجديد: تاريخ تونس المؤمنة بروحها و المؤمنة بمستقبلها و المؤمنة بقدراتها و المؤمنة بأنو لايوجد مستحيل.
text.text_idx: #000018
text.text: الأمة التونسية و التعويل على الذات
text.text_idx: #000023
text.text: جميع الحقوق محفوضة لمجلة القومية التونسية 2021 Cream Magazine by Themebeez
text.text_idx: #000029